S-26/2015

Mál þetta, sem dómtekið var 20. apríl sl., er höfðað með ákæru ríkissaksóknara, útgefinni 29. janúar sl., á hendur X;

„fyrir sérstaklega hættulega líkamsárás, með því að hafa aðfaranótt sunnudagsins 13. júlí 2014, á skemmtistaðnum Kaffi Amor við Ráðhústorgið á Akureyri, slegið [A] í andlitið með glerglasi sem brotnaði, með þeim afleiðingum að [A] hlaut tvo skurði á vinstri kinn, skurð á vinstra eyra, bólgu og skrámur á vinstri kinn, í kringum augnlok og augnsvæði.

Telst þetta varða við 2. mgr. 218. gr. almennra hegningarlaga.

Þess er krafist að ákærði verði dæmdur til refsingar og greiðslu alls sakarkostnaðar.

Einkaréttarkrafa:

Af hálfu [A], er þess krafist að ákærði verði dæmdur til að greiða honum bætur að fjárhæð kr. 1.220.709 kr., auk vaxta samkvæmt 8. gr., sbr. 4. gr. laga um vexti og verðtryggingu nr. 38/2001 frá 13. júlí 2014 til þess dags er mánuður er liðinn frá því að bótakrafan var kynnt ákærða, en með dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags. Þá er krafist lögmannsþóknunar úr hendi ákærða, brotaþola að skaðlausu samkvæmt mati dómsins eða samkvæmt síðar framlögðum málskostnaðarreikningi, að viðbættum virðisaukaskatti.“

Fyrir dómi féll fulltrúi ákæruvalds frá því sakaratriði að ákærði hefði valdið brotaþola bólgum og skrámum við augnlok og við augnsvæði.

Ákærði krefst vægustu refsingar sem lög leyfa.

I.

Ákærði hefur fyrir dómi skýlaust játað að hafa framið brot það sem honum er gefið að sök í ákærunni og er játning hans studd sakargögnum, þ. á m. læknisvottorði.

Af rannsóknargögnum verður ráðið að ákærði og brotaþoli, en einnig félagar þeirra, hafi átt í nokkrum útistöðum fyrir utan nefndan veitingastað nokkru áður en atvik máls gerðust á veitingastaðnum. Óumdeilt er að ákærði og brotaþoli voru báðir undir áhrifum áfengis, en sá fyrrnefndi var að auki undir áhrifum fíkniefna. Samkvæmt gögnum fylgdist dyravörður veitingastaðarins með viðskiptum og athæfi ákærða og brotaþola inni á veitingastaðnum. Var hann og nærri er ákærði sló brotaþola skyndilega í andlitið með glerkönnu. Samkvæmt gögnum hlaut ákærði engan skaða af lýstum samskiptum.

Að ofangreindu virtu og þar sem ekki er ástæða til að efast um að játning ákærða sé sannleikanum samkvæm er að mati dómsins nægilega sannað að hann hafi framið þann verknað sem honum er gefinn að sök í ákæru. Brot ákærða er rétt fært til refsiákvæða í ákærunni.

Að öðru leyti en að ofan er rakið er um lýsingu málavaxta skírskotað til ákæru, en um meðferð málsins var farið samkvæmt heimildarákvæði 164. gr. laga nr. 88, 2008.

II.

Ákærði hefur samkvæmt sakavottorði ekki áður gerst brotlegur um verknað sem áhrif hefur á ákvörðun refsingar hans. Með hliðsjón af dómvenju vegna viðlíkrar háttsemi og ákærði hefur verið sakfelldur fyrir, er refsing hans eftir atvikum hæfilega ákveðin fangelsi í fimm mánuði.

Ákærði, sem var nítján ára gamall þegar brotið var framið, játaði strax við lögreglurannsókn brot sitt. Í ljósi þessa og sérstaklega með tilliti til ungs aldurs ákærða og atvika máls að öðru leyti þykir mega fresta fullnustu refsingarinnar og skal hún niður falla að liðnum þremur árum frá uppkvaðningu dóms þessa, haldi ákærði almenn skilorð 57. gr. almennra hegningarlaga nr. 19, 1940.

Fyrir hönd brotaþola, A, hefur B-kvk-nf J-kvk-nf hdl. krafist þess að ákærði verði dæmdur til að greiða honum skaðabætur að fjárhæð 1.220.709 krónur ásamt vöxtum eins og greinir í ákæru. Krafan sundurliðast þannig:

1. Miskabætur samkvæmt 26. gr. skaðabótalaga nr. 50, 1993 800.000 kr.

2. Komugjald á slysadeild 13. og 18. júlí 2014, komugjald á

Heilsugæslustöðina og vottorð v/fjarvista úr vinnu

frá heimilislækni 14.700 kr.

3. Reikningur fyrir sjúkraflutningi 6.200 kr.

4. Skemmdir á fötum; skyrta, blaser, buxur 41.839 kr.

5. Vinnutap hjá þremur tilgreindum vinnuveitendum 357.970 kr.

Samkvæmt gögnum var bótakrafan, sem dagsett er 27. janúar sl., birt ákærða við fyrirkall máls þessa, þann 9. mars sl.

Fyrir dómi hefur ákærði samþykkt að greiða skaðabætur til brotaþola, en andmælt kröfu hans sem of hárri, en einnig sem órökstuddri að hluta. Lagði hann þann ágreining í mat dómsins, líkt og lögmaður bótakrefjanda.

Að áliti dómsins var atlaga ákærða gagnvart brotaþola fólskuleg og gerðist hann sekur um ólögmæta meingerð gegn persónu hans. Þykir bótakrefjandi því eiga rétt á miskabótum úr hendi ákærða, sbr. 26. gr. skaðabótalaga nr. 50, 1993, og eru þær hæfilega ákveðnar 500.000 krónur ásamt vöxtum eins og í dómsorði greinir. Þá þykir 2. bótaliður bótakröfunnar, vegna útgjalda, nægilega rökstuddur og verður hann tekinn til greina. Engin gögn liggja fyrir um útgjöld vegna 3. bótaliðar og er þeim lið vísað frá dómi að virtum andmælum ákærða. Þá þykja bótaliðir 4 og 5 vanreifaðir og ber því að vísa þeim frá dómi. Hins vegar þykir bótakrefjandi eiga rétt á að fá greiddan kostnað sem hann hefur orðið fyrir við að halda kröfu sinni fram og ber að taka þann lið kröfu hans til greina með 140.120 krónum að meðtöldum virðisaukaskatti.

Í ljósi málsúrslita ber að dæma ákærða til að greiða allan sakarkostnað, þ.m.t. útlagðan kostanað ákæruvalds vegna áverkavottorðs, 22.000 krónur, og málsvarnarþóknun skipaðs verjanda síns, S-kk-ef F-kk-ef hdl., 188.560 krónur, en einnig 40.000 kr. vegna ferðakostnaðar verjandans.

Ó-kk-nf Ó-kk-nf héraðsdómari kveður upp dóminn.

D Ó M S O R Ð :

Ákærði, X, sæti fimm mánaða fangelsi, en fresta skal fullnustu refsingarinnar og hún niður falla að liðnum þremur árum frá uppkvaðningu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði greiði A 514.700 krónur í miska- og skaðabætur ásamt vöxtum samkvæmt 8. gr. vaxtalaga nr. 38, 2001 frá 13. júlí 2014 til 9. apríl 2015, en með dráttarvöxtum samkvæmt 9. gr., sbr. 1. mgr. 6. gr., vaxtalaga frá þeim degi til greiðsludags. Jafnframt greiði ákærði málskostnað brotaþola, 140.120 krónur, vegna starfa lögmanns hans, B-kvk-ef J-kvk-ef hdl.

Loks greiði ákærði 250.560 krónur í sakarkostnað, þ.m.t. málsvarnarþóknun skipaðs verjanda síns, S-kk-ef F-kk-ef hdl., 188.560 krónur og 40.000 krónur vegna ferðakostnaðar verjandans.